Document ID: 32014R0266

KOMISIJAS ĪSTENOŠANAS REGULA (ES) Nr. 266/2014
(2014. gada 14. marts)
par Padomes Regulas (EK) Nr. 1234/2007 IX pielikumā 2013./2014. gadam noteikto valsts piena kvotu sadalījumu piegādēs un tiešajā tirdzniecībā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (1), un jo īpaši tās 69. panta 1. punktu saistībā ar tās 4. pantu,
tā kā:
(1)
Kopš 2014. gada 1. janvāra Regula (EK) Nr. 1234/2007 ir atcelta un aizstāta ar Eiropas Parlamenta un Padomes Regulu (ES) Nr. 1308/2013 (2). Tomēr Regulas (ES) Nr. 1308/2013 230. panta 1. punkta a) apakšpunktā paredzēts, ka attiecībā uz piena ražošanas ierobežojumu sistēmu līdz 2015. gada 31. martam turpina piemērot Regulas (EK) Nr. 1234/2007 II daļas I sadaļas III nodaļas III iedaļu, kā arī tās 55. pantu, 85. pantu un IX un X pielikumu.
(2)
Regulas (EK) Nr. 1234/2007 67. panta 2. punktā paredzēts, ka ražotājiem var būt viena vai divas individuālās kvotas - viena piegādēm un otra tiešajai tirdzniecībai - un ka daudzumus no vienas kvotas otrā var pārvērst tikai dalībvalsts kompetentā iestāde pēc ražotāja pienācīgi pamatota pieprasījuma.
(3)
Komisijas Īstenošanas regulā (ES) Nr. 341/2013 (3) visām dalībvalstīm ir noteikts sadalījums piegādēs un tiešajā tirdzniecībā laikposmam no 2012. gada 1. aprīļa līdz 2013. gada 31. martam.
(4)
Saskaņā ar Komisijas Regulas (EK) Nr. 595/2004 (4) 25. panta 2. punktu dalībvalstis ir paziņojušas Komisijai daudzumus, kas pēc ražotāju pieprasījuma ir galīgi pārrēķināti starp individuālajām kvotām piegādei un tiešajai tirdzniecībai.
(5)
No 2013. gada 1. aprīļa visām dalībvalstīm par 1 % tika palielināts valsts kvotu kopapjoms, kas noteikts Regulas (EK) Nr. 1234/2007 IX pielikuma 1. punktā, izņemot Itāliju, kuras kvota no 2009. gada 1. aprīļa jau tika palielināta par 5 %. Dalībvalstis, izņemot Itāliju, paziņoja Komisijai par papildu kvotu sadalījumu piegādēs un tiešajā tirdzniecībā.
(6)
Tāpēc ir lietderīgi noteikt Regulas (EK) Nr. 1234/2007 IX pielikuma 1. punktā paredzēto valsts kvotu sadalījumu piegādēs un tiešajā tirdzniecībā, kas piemērojams laikposmā no 2013. gada 1. aprīļa līdz 2014. gada 31. martam.
(7)
Saskaņā ar Regulas (EK) Nr. 1234/2007 69. panta 1. punktu saistībā ar 4. pantu Komisijai bija jārīkojas, ievērojot regulas 195. panta 2. punktā minēto procedūru. Saskaņā ar Regulu (ES) Nr. 1308/2013 attiecīgā procedūra ir minētās regulas 229. panta 2. punktā paredzētā pārbaudes procedūra.
(8)
Dalījums tiešajā tirdzniecībā un piegādēs tiek izmantots kā kontroles atsauces punkts saskaņā ar Regulas (EK) Nr. 595/2004 19.-22. pantu, kā arī minētās regulas I pielikumā norādītās ikgadējās anketas aizpildīšanai, tādēļ ir lietderīgi noteikt, ka šī regula ir spēkā līdz minēto pārbaužu pēdējā iespējamā termiņa beigām.
(9)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā ir noteikts Regulas (EK) Nr. 1234/2007 IX pielikumā paredzēto valsts kvotu sadalījums piegādēs un tiešajā tirdzniecībā, kas piemērojams laikposmam no 2013. gada 1. aprīļa līdz 2014. gada 31. martam.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Tā ir spēkā līdz 2015. gada 30. septembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 14. martā

Labels: 3
17
6